Moses Hahl

Moses Hahl (18. lokakuuta 1879 Liperi – 27. lokakuuta 1928 Fitchburg) oli amerikansuomalainen sosialisti, toimittaja ja kirjailija. Hän esitteli amerikansuomalaisille siirtolaisille Karl Marxin, Charles Darwinin ja Friedrich Nietzschen ajatuksia. Toisin kuin esimerkiksi Matti Kurikka, Hahl vastusti kristinuskoa yleensäkin eikä vain valtiokirkkoinstituutiota. Hahl kävi Suomessa asuessaan kahdeksan kuukautta koulua ja työskenteli sitten paimenena, suutarin oppipoikana, toimiston juoksupoikana ja koneenhoitajana. Hän tutustui myös sosialismiin jo ennen muuttoaan Yhdysvaltoihin 1903. Yhdysvalloissa ja Kanadassa Hahl toimi sosialistipuolueen kiertävänä luennoitsijana, agitaattorina ja organisaattorina. Hahl toimi myös sosialistilehtien toimittajana. Vuonna 1905 hän toimitti Väkäleuka-nimistä pilalehteä, vuonna 1907 hän oli Fitchburgissa Massachusettsissa ilmestyneen Raivaaja-lehden toimittajana ja sen jälkeen Port Arthurissa Ontariossa ilmestyneen Työkansa-lehden toimittajana. Vuonna 1914 Hahlista tuli Wisconsinin Superiorissa ilmestyneen Työmies-lehden päätoimittaja ja vuonna 1917 hän palasi taas Raivaaja-lehden toimittajaksi. Kun amerikansuomalaiset sosialistit jakaantuivat sosialidemokraattien ja kommunistien kannattajiksi Venäjän vallankumouksen jälkeen, Raivaaja-lehti ja Hahl jäivät edelliseen leiriin. Esimerkiksi Työmies-lehti siirtyi puolestaan kommunistien linjoille. Viimeiset vuotensa Hahl toimi maanviljelijänä. Hahl julkaisi omalla nimellään mielipidekirjoja ja vakavaa fiktiota, humoristisen tuotantonsa hän julkaisi nimimerkillä Hijoppi Rotilainen. Hän käsitteli Nietzschen filosofiaa ensin artikkelissaan Yli-ihminen ja sitten näytelmässä Tumma täplä: yli-ihminen ja ali-ihminen sekä teoksessa Lihan evankeliumi: moraalin arvostelua. Sosialistina Hahl ei hyväksynyt Nietzschen yli-ihmisoppia eikä myöskään George Bernard Shaw’n mielipidettä, että ainoastaan yli-ihmiset kykenivät luomaan ja ylläpitämään sosialistista yhteiskuntaa. Darwinin kehitysopin kannattajana Hahl uskoi, että ihmiskunta saattoi kehittyä korkeammalle tasolle biologisen evoluution kautta jos vain olosuhteet muokattaisiin rodunjalostukselle sopiviksi. Nietschen esittämän kristinuskon kritiikin Hahl sen sijaan hyväksyi ja hän piti uskontoa esteenä ihmiskunnan edistymiselle. Hahl esitteli 1919 Darwinin ajatuksia kirjassaan Kehitysopin aakkoset. == Teoksia == Omalla nimellä: * Alkuoppia lapsille. Raivaajan kirjapaino, Fitchburg, Massachusetts 1906 * Aseellinen vallankumous. Työkansan kustannusyhtiö, Port Arthur, Ontario 1906, Osuuskunta Visa, Porvoo 1910 * Punaista : runoja. Hancock, Michigan 1906 * Uudempi kansantalous. Suom. sos. kustannusyhtiö, Fitchburg, Massachusetts 1906 * Yli-ihminen. Köyhälistön Nuija 1909 * Kristus, Kristitty ja ihminen. Köyhälistön Nuija 1910 * Sosialistinen lasten aapinen eli alkuoppia lapsille. Osuuskunta Visa, Porvoo 1910 * Lihan evankeliumi : moraalin arvostelua. Suom. sos. kustannusyhtiö, Fitchburg, Massachusetts 1914 (Teos online-muodossa Internet Archivessa) * Langenneen lauluja : runoja. Amerikan suom. kustannusliikkeet, Astoria 1918 * Kehitysopin aakkoset : ihanneliittokoulujen ylempiä luokkia ja kotiopetusta varten. Amerikan suom. sos. kustannusliikkeet, Fitchburg, Massachusetts 1919 * Punakaartilainen : nelinäytöksinen luokkataistelunäytelmä prologineen ; laulut säveltänyt A. Palen. Tekijä, Fitchburg, Massachusetts 1919 * Maansa hylkimiä : romaani Ameriikan suomalaisista. Suom.sos.kustannusyhtiö, Fitchburg, Massachusetts 1927 (Digitoitu versio Internet Archivessa) Nimimerkillä Hijoppi Rotilainen: * Uudempi kansantalous. Suom. sos. kustannusyhtiö, Fitchburg, Massachusetts 1906 * Uskovia aaseja : ilveily 3:ssa näytöksessä. Felix Hyrske, Port Arthur, Ontario 1911 * Juttuja 1. Työkansan kustannusyhtiö, Port Arthur, Ontario 1912, 2. painos 1913. * Tumma täplä : yli-ihminen ja ali-ihminen : näytelmä 3:ssa näytöksessä. Työkansan kirjapainoyhtiö, Port Arthur, Ontario 1912 * Agitaattori Räyhäsuu : juttuja 2. Työkansan kustannusyhtiö, Port Arthur, Ontario 1913 (Teos online-muodossa Internet Archivessa) * Jumalan karitsat. Työkansan kustannusyhtiö, Port Arthur, Ontario 1914 (Teos online-muodossa Internet Archivessa) == Aiheesta muualla == * Vapaasti ladattavia Moses Hahlin e-kirjoja Project Gutenbergiltä ja Projekti Lönnrotilta == Lähteet == * Arja Piili : Moses Hahl: Finnish-American Disciple af Marx, Darwin and Nietzsche. American Studies in Scandinavia, Vol. 17, 1985:11-22 Luokka:Amerikansuomalaiset henkilöt Luokka:Suomalaiset toimittajat Luokka:Suomalaiset kirjailijat Luokka:Vuonna 1879 syntyneet Luokka:Vuonna 1928 kuolleet